Diari Oficial de la Generalitat Valenciana


Sumari del DOGV 9123, del 08-07-2021 (2021/7444)

RESOLUCIÓ de 2 de juliol de 2021, de la consellera de Sanitat Universal i Salut Pública, per la qual es crea i regula el Comité assessor en matèria de projectes d'alta tecnologia sanitària i transformació digital susceptibles de ser finançats amb fons europeus.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9123

Data del DOGV
:   08-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7444


Data del document
:   02-07-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * organització administrativa
    * legislació
    * administració regional

RESOLUCIÓ de 2 de juliol de 2021, de la consellera de Sanitat Universal i Salut Pública, per la qual es crea i regula el Comité assessor en matèria de projectes d'alta tecnologia sanitària i transformació digital susceptibles de ser finançats amb fons europeus. [2021/7444]  
Durant els últims cinc anys, des de la Conselleria de Sanitat Universal i Salut Pública, s'ha fet una ferma aposta per la inversió en tecnologia per a fer front a l'obsolescència tecnològica, i poder comptar amb els equips més capdavanters i avançats amb els quals tractar amb la màxima garantia a la ciutadania.  
Les tecnologies de diagnòstic, monitoratge, tractament i suport a la vida, entre altres, així com els sistemes d'informació clínica per a la gestió dels processos assistencials han demostrat la seua eficàcia per a millorar els processos clínics, especialment la qualitat diagnòstica i terapèutica i augmentar la seguretat de pacients i professionals.  
  
Sota la premissa de la cerca de la màxima eficàcia en l'ús dels recursos sanitaris s'ha apostat per fer un esforç inversor que permeta renovar equipaments i dotar als nostres centres de la tecnologia més avançada, millorant així l'eficiència i la qualitat assistencial, permetent a més ajudar als professionals sanitaris en la presa de decisions i maneig personalitzat del pacient, afavorint l'equitat i l'accés als serveis de salut de tots els pacients.  
La tecnologia sanitària és un dels elements fonamentals de cara a preparar al nostre sistema sanitari per al futur, per això es considera prioritari comptar amb una alta tecnologia en diagnòstic i tractament, que no supose una bretxa entre qui pot accedir a elles i qui no pot, des del convenciment que l'accés als millors tractaments és un dels elements més importants per a la qualitat de vida de les persones i la protecció de la salut.  
D'altra banda, en resposta a la crisi sanitària, econòmica i social causada pel coronavirus, des de la Unió Europea s'han aprovat una sèrie d'instruments d'estímul econòmic destinats a incrementar les inversions públiques amb les quals a més de recuperar l'activitat econòmica, en l'àmbit sanitari contribuiran a renovar i ampliar les capacitats del Sistema Nacional de Salut.  
Tenint en compte la necessitat de continuar ampliant la inversió en equipament tecnològic, i davant l'oportunitat que suposa l'existència de diferents mecanismes europeus per al finançament d'aquesta inversió, la Conselleria de Sanitat Universal i Salut Publica ha considerat adequada i necessària la creació, com a grup de treball, d'un Comité assessor en matèria de projectes d'alta tecnologia sanitària i transformació digital susceptibles de ser finançats amb fons europeus.  
Per això i de conformitat amb l'article 4 del Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, a proposta de la Secretaria Autonòmica d'Eficiència i Tecnologia Sanitària, resolc:  
  
  
Primer. Creació  
Es crea el Comité assessor en matèria de projectes d'alta tecnologia sanitària i transformació digital susceptibles de ser finançats amb fons europeus (d'ara en avant Comité assessor), com a òrgan d'assessorament i consulta.  
  
Segon. Adscripció i coordinació  
El Comité assessor està adscrit a la conselleria amb competències en matèria de sanitat i coordinat per la secretaria autonòmica amb competències en matèria de tecnologia sanitària, amb el suport de les direccions generals competents en matèria d'alta tecnologia i transformació digital.  
  
Tercer. Composició  
1. El Comité assessor està compost per:  
a) La persona titular de la secretaria autonòmica amb competències en matèria de tecnologia sanitària, o la persona en qui aquesta delegue, que assumirà la coordinació del Comité assessor.  
b) La persona titular de la direcció general amb competències en matèria de tecnologia sanitària, o la persona en qui aquesta delegue.  
c) La persona titular de la direcció general amb competències en matèria de transformació digital, o la persona en qui aquesta delegue.  
d) La persona titular de la direcció general amb competències en matèria d'assistència sanitària, o la persona en qui aquesta delegue.  
e) Un màxim de nou persones expertes en matèria de tecnologia sanitària i transformació digital, nomenades per la persona titular de la conselleria amb competències en matèria de sanitat a proposta de la secretaria autonòmica amb competències en matèria de tecnologia sanitària, entre el personal empleat públic i estatutari de la Generalitat Valenciana.  
f) Una persona que assumirà les funcions de secretaria del Comité assessor, que serà nomenada per les persones integrants d'aquest.  
2. L'acceptació i participació com a persona membre del Comité assessor serà voluntària i es realitzarà amb caràcter gratuït, sense que procedisca cap mena d'indemnització per assistència a les reunions.  
3. El mandat de les persones membres del Comité assessor serà de dos anys, amb possibilitat de pròrroga de dos anys més. Això no impedeix que puguen ser novament proposats per a formar part del Comité assessor.  
  
Quart. Funcionament  
1. La convocatòria i l'ordre del dia de cada reunió, juntament amb la documentació necessària, seran remesos als membres, per la persona que assumisca la secretaria del Comité assessor, amb una antelació mínima de quaranta-huit hores, excepte en els casos d'urgència justificada.  
2. El funcionament del Comité assessor és el previst per als òrgans col·legiats amb caràcter general, i s'ha d'ajustar a les regles establides en la secció 3a el capítol II de la Llei 40/2015, d'1 d'octubre, de règim jurídic del sector públic.  
  
Cinqué. Funcions  
Són funcions del Comité assessor, les següents:  
a) Assessorar quant a les necessitats i característiques tècniques dels equips, eines o productes, dels projectes d'alta tecnologia sanitària i transformació digital susceptibles de ser finançats amb fons europeus.  
  
b) Col·laborar en la implantació i seguiment de tots aquells plans impulsats per la Conselleria de Sanitat Universal i Salut Pública destinats a la inversió en alta tecnologia sanitària i transformació digital.  
  
c) Participar en l'elaboració de quants documents especialitzats en la matèria siguen necessaris per a la substanciació dels expedients per a l'obtenció de finançament procedent de fons europeus.  
  
Sisé. Grups de treball  
1. Per a l'exercici de les seues funcions, el Comité assessor podrà constituir grups de treball per a assumptes concrets que requerisquen l'estudi de temes específics.  
2. Els grups de treball estaran limitats en el seu funcionament pel temps que requerisca l'estudi del tema concret per al qual van ser constituïts.  
3. Els grups de treball tindran una composició flexible adaptada al contingut i especificitat de cadascun dels temes objectes d'estudi, i estaran formats per membres del mateix Comité assessor i per aquelles persones expertes que des del Comité assessor es considere oportú, sent la persona que ostente la coordinació d'aquest la competent per a designar a les persones que han de formar part dels grups de treball.  
  
  
Seté. Producció d'efectes  
La present resolució serà aplicable l'endemà de la seua publicació en el Diari Oficial de la Generalitat Valenciana.  
  
València, 2 de juliol de 2021.- La consellera de Sanitat Universal i Salut Pública: Ana Barceló Chico.